Пухкав хляб с много семена ~ Кулинарна работилница
Home » хляб и тестени изделия » Пухкав хляб с много семена
14.11.2014 г. хляб и тестени изделия Няма коментари
Хлябът - една от най-древните приготвяни храни. Познат е още от около 10 000 г. пр. н. е., точно от зората на неолита и зараждането на земеделието. Обикновено може да бъде квасен или безквасен, както и да съдържа съставки в комбинация с основните, като яйца, мляко, захар, различни подправки, сушени плодове, зеленчуци, много видове семена и ядки. Характерно за него е често да е с мека, въздушна и ронлива сърцевина, обгърната в тъмна и хрупкава коричка.
Хлябът е основна храна в Близкия Изток, Северна Африка, Европа, и в много части на Северна и Южна Америка, Австралия и Южна Африка. Тестото за класическия хляб се прави от пшенично брашно и вода, комбинирани с мая, оставя се да увеличи обема си и накрая се пече във фурна. Поради високите нива на глутен, които дават хомогенната текстура и еластичност на тестото, хлебната пшеница е най-често използваната зърнена култура за приготвяне на хляб.
Други зърнени култури, с които може да бъде приготвян, са твърда пшеница, лимец, ръж, ечемик, царевица и овес, които понякога се срещат и в комбинация с пшенично брашно.
Любопитен факт е, че хлябът от лимец е много широко използван в Германия, а същият хляб е бил и основна храна в Древен Египет.
По отношение на видовете хляб в Европа, те са може би хиляди, като само Германия претендира, че произвежда над 1300 разновидности на хляб. Там се регистрира и най-голямото потребление на хляб на глава от населението в света, следвано от Чили.
Най-известни на Балканите са хлябове като бял, пълнозърнест, типов, ръжен, а в последните години изключителна популярност набират безглутеновите хлябове, приготвяни от брашна от бадеми, ориз, царевица и др.
Белият хляб се приготвя от брашно, съдържащо само сърцевината на зърното. Пълнозърнестият пък съдържа цялото зърно на пшеницата (ядро, трици и зародиш). Към пълнозърнестите хлябове може да се причисли и бял хляб с добавени ядки и семена, за да се увеличи съдържанието на фибри. Точно такава е настоящата рецепта! Вкусен, пухкав хляб, в който изобилстват ленено семе, сусам, слънчогледови и тиквени семки. Чудесна идея за добавка към ежедневното меню, имаща и своите здравословни ползи! Опитайте!
7 гр. суха мая (25 гр. жива мая)
1 с. л. растителна мазнина
2 ½ ч. ч. пшенично брашно
2 с. л. натрошено ленено семе
½ с. л. сусам
Маята се разтваря в топлата вода, в която предварително са сложени солта и захарта, а след това се добавя около 1/3 от добре пресятото брашно и растителната мазнина. Всичко се разбърква добре, докато се получи хомогенна консистенция, купата се покрива със стреч-фолио и кърпа и се оставя да втаса на топло за 25-30 минути.
Щом основата за тестото е готова, се прехвърля в друг дълбок и по-широк съд и на етапи започва да се добавя другата част от брашното. Бавно и постепенно се омесва еднородно тесто, към което се добавят и различните семена. Оформя се като правоъгълник и се поставя в намазнена правоъгълна кексова форма. Отново се оставя на топло да втасва за около 30 минути, за да удвои обема си. След това повърхността се поръсва със сусам и щедро се набождат тиквени и слънчогледови семки. Хлябът се пече в предварително загрята фурна на 210-220`С за 45-55 минути до придобиването на златист цвят.
Готовият хляб се оставя да изстине за кратко във формата за печене на отворена фурна, а след това се изважда от нея и се покрива с мека памучна кърпа, за да се задуши и да остане мек. Сервирайте го на тънки филийки, които по желание можете да гарнирате с масло, пастет и др. Да ви е сладко!
*** Мини-питки от памук тесто ***
*** Тортиля, любимата мексиканска царевична питка ***
Сарми от кисело зеле със свинско месо и булгур